枯柏
作者：王洋
朝代：宋

paragraphs: 齋前兩柏樹，其大皆十圍。
我初營屋時，正與兩柏期。
其一傍北亭，其一近南籬。
相去十步間，當夏無炎曦。
我翁時來遊，對此顔貌怡。
群從來其間，或飲或賦詩。
賓客來其間，顧盻屢解頤。
桃李幾番春，不逐物態移。
霜雪苦侵刻，曾不顔色衰。
亦知堅貞性，凛凛不可期。
夫何今年秋，予來自京師。
哭親苫塊間，喘息絕自持。
忽見南籬柏，索索但枯枝。
徘徊柏樹下，終日懷嗟咨。
家人對我言，柏死已經時。
今年春夏交，老翁初見之。
悲傷復愛惜，不忍加斧斯。
意謂糞壤間，所處非所宜。
材已中棟梁，安得死茅茨。
爲此感慨久，子豈盡得知。
我既聞此言，不覺重紛洟。
豈爲小圃內，失此歲寒姿。
蓋念天與人，響答良不疑。
方夏巨柏死，致秋哲人萎。
豈不明告人，象類來不遲。
所以翁對此，泫然雙淚垂。
大厦將營度，固非一木支。
奈何如此材，終死不得施。
芃芃叢生者，樸樕良已卑。
槐老未及仞，露腹憂明離。
東邊一畦菊，豈足充朝饑。
樹蘭徒九畹，不能比蕪蘼。
蕭蕭數竿竹，空腹將何爲。
此外雜花木，不復較雄雌。
譬如麟失藪，駑馬從競馳。
鸞鳳要髙翔，巢卵何用窺。
於懷久衡慮，追數苦費詞。
枯柏復枯柏，汝其亦長思。